ফেরাউনের রাজপ্রাসাদের অদূরেই ছোট একটি ঝুপড়িতে ইউহানিব নামে একজন মহিলা বসবাস করতেন। এই দুর্যোগপূর্ণ সময়ে তার কোল আলো করে আসে এক পুত্র সন্তান। এই পুত্র সন্তানই ছিলেন বনী ইসরাইলের ত্রাণকর্তা, তাদের জন্য পাঠানো আল্লাহর রহমত, আল্লাহর নবী মুসা (আ.)। ফেরাউনের বর্বরতার কথা সবাই জানত তাই ইউহানিব তার সন্তানকে নিয়ে ভীত ও আতংকিত হয়ে পড়েন। ফেরাউনের হাত থেকে রক্ষার জন্য এক মাস পর্যন্ত মুসাকে (আ.) তিনি নিজের কাছেই লুকিয়ে রাখলেন। কিন্তু এভাবে আর কতদিন রাখা যায়। তখন মহান আল্লাহ তাকে নির্দেশ দিলেন। একটি কাঠের সিন্দুক তৈরি করতে বললেন এবং সেই সিন্দুকে মুসাকে (আ.) রেখে নীলনদে ভাসিয়ে দিতে বললেন। এই আদেশ পেয়ে মুসার (আ.) মায়ের মন শান্ত হলো। তিনি সুন্দর একটি সিন্দুক তৈরি করলেন এবং মুসাকে (আ.) তার মধ্যে রেখে নীলনদে ভাসিয়ে দিলেন এবং তার মেয়েকে আদেশ দিলেন সিন্দুকের উপর নজর রাখার জন্য।